喜寒
作者：曾鞏
朝代：宋

paragraphs: 純陽四時行，無復氣節勁。
日火相吐吞，乾離力還併。
玄冥失所安，恇怯擅操柄。
我行東南野，憒憒若酣醟。
喜逢青林長，葉蔓可韜映。
正嗟天之高，玉色萬里凈。
忽驚西山雲，毫末生一鏡。
須臾油然合，點滴飛雨迸。
颼颼漸相扶，霶霈一何盛。
積陰類潜師，形勢久已偵。
乘時出幽墟，奮發精爽競。
亙天逐炎官，顓面修火令。
威加乾坤從，冽冽氣貌正。
人無焦煩憂，冰釋天下病。
豈須雪包林，已壓朱鳥橫。
南方天精兵，瘴濕災可屏。
爭難奪刀殳，發巧搜壍阱。
收功當在今，殺伐順天正。
况云麰麥祥，已覺閭里慶。
高歌叩吾轅，上頌天子聖。